“શું કહ્યું? બે પત્ની!” પત્નીના આંખમાંથી અંગારા વરસ્યાં. તે ચંડિકાનું રૂપ ધરી મુજ અસુરને સહારે એ પહેલાં મેં તેને રોકી: “એલી તું આખી વાત સંભાળ તો ખરા.” મેં પત્નીના પ્રહારને રોકતાં હસીને ફોડ પાડ્યો: “મારે બે પત્ની છે અંકિત. એક આ તારી લાડલી ભાભી જે મારી અર્ધાંગીની છે. બીજી મારા રોમરોમમાં વ્યાપેલી ડાયાબિટીઝ! આ તારી ભાભી તો કદાચ મને અર્ધે રસ્તે છોડીને જતી રહેશે અથવા તો એક દિવસ હું એને છોડીને જતો રહીશ; કિન્તુ ડાયાબિટીઝ મારી સાથે જ રહેશે. હંમેશા. તે મારી સાથે જીવશે, મારી સાથે જ મારી ચિતા પર સતિ થશે. હું બે પત્નીઓનું સુખ પામ્યો છું. ભગવાને જ મને ના પાડી છે કે તારે ડાયાબિટીઝ હોવાથી ઉપવાસ બુપવાસ કરવાની કોઈ જરૂર નથી. તું નહી ખાય તો લો સુગર થશે, ખાઈશ તો હાઈ સુગર. માટે તું રહેવા દે જે. ભગવાનની આજ્ઞાને શિરોમાન્ય ધરી હું આ ઉપવાસની પળોજણમાં ન પડતા દબાવીને ખાઈ લઉં છું, સમજ્યો?”